Wẹ mụ Jesu imẹ Bẹtilẹhẹm hụn rị Judia ogẹn Hẹrọdụ gi wụ eze.
Ogẹn hụ,
ndị marịn ẹnya kokisẹ nọ gha alị rị azụụn ọwụwa-ẹnyanwụn bịa Jerusalẹm,
a jụ,
“Elebe kẹ onyẹ hụ wẹ mụ nke ọhụn hụn wụ eze ndị Ju rị?
Makẹni,
ẹnyi a hụnọlẹ okokisẹ hụn ku oku ẹ k'ọ pụha azụụn ọwụwa-ẹnyanwụn ebe ẹnyi gha bịa;
ẹnyi bịa d'a kụn'a isi alị.”
Ogẹn eze wụ Hẹrọdụ gi nụ ihiẹnni,
obi eruzin'ẹ alị,
kẹ ya kẹ ndị Jerusalẹm ile.
Ọ nọ kpọgbama ndị-isi nchụn-ẹjan lẹ ndị-nkuzi Iwu,
jụ wẹ,
“Elebe kẹ Ẹkụkwọ-nsọ ku nị ya kẹ wẹ k'a nọ mụ Onyẹ Nzụọpụha hụ Osolobuẹ tumẹ?”
Wẹ nọ sị a,
“Bẹtilẹhẹm hụn rị Judia rọ,
makẹni onyẹ-amụma de,
sị,
‘Bẹtilẹhẹm hụn rị imẹ Juda,
ẹlẹ yụ kachanrịn ntịn
imẹ obodo ndị rị a kị Juda;
makẹni onyẹ-ọkịkị jẹnkọ d'a gha imẹ i pụha,
hụn k'a kị ndị nke m wụ Izrẹlụ.’ ”
Ya kẹ Hẹrọdụ nọ kpọ ndị hụ marịn ihiẹn kokisẹ rị e ku,
gi nzuzue jụ wẹ ogẹn wẹ gi hụn kokisẹ hụ daị.
Ya ọ nọ zi wẹ jẹn Bẹtilẹhẹm,
sị wẹ,
“Jẹnmẹ ni nwan;
chọkpọ nị nwata hụ.
Hụn ụnụ gihụ hụn a,
ụnụ a gwa m,
kẹni mmẹ nwẹn jẹnzi d'a kụn'a isi-alị.”
A nụgụ wẹ ihiẹn eze ku,
ya wẹ nọ jẹnmẹ ebe wẹ jẹnkọ.
Kokisẹ hụ wẹ hụn alị wẹ tegbu enwẹn ẹ ẹbamịn ọwụwa-ẹnyanwụn nọ pụhazị idẹnmuzi,
buruni wẹ ụzọ d'e rukwọrị ebe nwata hụ rị imẹ Bẹtilẹhẹm,
ya ọ nọ wuzo.
Ogẹn wẹ gi hụn kokisẹ hụ,
wẹ nọ ghọghọ ọda-ọda!
A banye wẹ imẹ ụlọ ahụn,
hụn nwata hụ lẹ nnẹ ẹ wụ Meri,
wẹ nọ kụnị nwata hụ isi-alị.
Ya wẹ nọ kpọpụ ẹkpẹti wẹ buche ihiẹn rị mma,
ye ẹ goru lẹ frankisẹnsị lẹ maa.
Makẹni Osolobuẹ a dọgụọlẹ wẹ ẹka-ntịn imẹ nrọ sị wẹ ekinlẹ azụụn d'e kunrun Hẹrọdụ,
wẹ nọ gha ụzọ ọzọ lashi alị wẹ.
Ogẹn ndị hụ marịn ẹnya kokisẹ gi lamagụ,
mmọn-ozi Di-nwọnni-ẹnyi nọ bịa d'e kunrun Josẹfụ imẹ nrọ,
sị a,
“Lihi ọtọ!
Weri nwata hụ lẹ nnẹ ẹ gbashi Ijiptu;
nọdị nị ebahụn d'e ru nị a sị m'ị kinhẹn,
makẹni Hẹrọdụ chọ n'ọ chọ nwata hụ kẹni o gbu ẹ.”
Ya Josẹfụ nọ lihi,
gi abalị weri nwata hụ lẹ nnẹ ẹ shi Ijiptu.
Wẹ nọ nọdị ebẹhụ d'e ru ni Hẹrọdụ a nwụnhụn.
Ọnwan kẹ ihiẹn ahụn Di-nwọnni-ẹnyi gi onyẹ-amụma ku gi mẹzu,
nị “A gha m alị Ijiptu kpọpụha nwa m.”
Ogẹn Hẹrọdụ gi hụn nị ndị hụ marịn ẹnya kokisẹ e mẹọlẹ ẹ ẹro,
eje-olulu nọ bu ẹ.
Ọ nọ zi ndị o zi,
wẹ nọ jẹn d'e gbupụ ụmụẹka ikẹnnyẹ ile rị Bẹtilẹhẹm lẹ ẹgbẹrẹ hụ ile,
ikẹnnyẹ ndị hụn rị gha ahụa ẹbụọ lụa alị.
Ogẹn hụn ndị hụ marịn ẹnya kokisẹ gwa a k'o kwọndọn ẹka mẹ ihiẹnni o mẹ.
Ya kẹ ihiẹn Osolobuẹ gi onyẹ-amụma wụ Jerimaya ku gi mẹzu, nị
“Olu ẹkwan rị a pụ imẹ Rama:
a kwan,
e goo ntan,
e goo imọn.
Rechẹlụ rị a kwan ụmụ a;
ọ nịnị wẹ hụhụ a,
makẹni a nwụnchanrịngụọ wẹ.”
Ogẹn Hẹrọdụ gi nwụnhụngụ,
mmọn-ozi Di-nwọnni-ẹnyi nọ bịa d'e kunrun Josẹfụ imẹ nrọ imẹ alị Ijiptu,
sị a,
“Lihi n'i weri nwata hụ lẹ nnẹ ẹ shi alị Izrẹlụ,
makẹni ndị rị a chọ nị wẹ gbu nwata hụ a nwụnhụngụọ.”
O tẹnhin,
weri nwata hụ lẹ nnẹ ẹ shi alị Izrẹlụ.
Kanị,
ogẹn o gi nụ nị Akịlawusu rikin nẹdi ẹ wụ Hẹrọdụ eze,
a kị Judia,
egun anịn'a jẹn ebẹhụ.
A dọgụzị w'a ẹka-ntịn imẹ nrọ,
ọ nọ shi ẹgbẹrẹ Galili.
Ọ nọ jẹn d'e biri imẹ obodo w'a kpọ Nazarẹtị.
Ẹrịra kẹ ihiẹn ahụn ndị-amụma ku nị “Wẹ jẹnkọ d'a kpọ a onyẹ Nazarẹtị” dọn mẹzu.